Lisaks eelnevatele kuuluvad uude nõukogusse veel TTÜ dotsent Kostel Gerndorf, keskkonnaministri nõunik Karel Rüütli, Riigikogu liikmed Küllo Arjakas ja Rein Randver ning keskkonnaminister Villu Reiljan. Kolm viimast olid ka RMK eelmise nõukogu koosseisus.    Käesoleva koosoleku põhjal tundub, et kõik nõukogu liikmed on huvitatud RMK stabiilsest arengust, ütles Andres Onemar esimest istungit kokku võttes. Arengukavale keskendutakse järgmisel koosolekul juulis ja keegi liikmetest ei  avaldanud soovi RMK põhieesmärke muutma hakata.    Uus nõukogu kinnitas ka RMK 2004. aasta majandusaasta auditeeritud aruande. Vastavalt auditeeritud majandustulemustele oli RMK käive 978 miljonit krooni, mis on 3% enam kui 2003. aastal. Riigieelarvesse kanti metsatulult 178,6 miljonit krooni (4% enam kui 2003. aastal), maamaksu tasuti 57,1 miljonit krooni. RMK 2004. aasta kasum oli 95 miljonit krooni.     RMK investeeringud kasvasid 2003. aastaga võrreldes 82,1 miljonilt kroonilt 123,0  miljonile kroonile. Suurimad investeeringud tehti metsamaaparandusse (43,1 mlj.; 2003.a. 32,5 mlj.) ja infotehnoloogiasse (21,9 mlj.; 2003.a. 13,9 mlj.) Igaüheõigusega seotud objekte rajati 4,5 miljoni krooni ulatuses. Intressikulude vähendamiseks lõpetati kõik kasutus- ja kapitalirendilepingud, väljaostetud varade väärtus oli 22,1 miljonit krooni.    Riigimetsa majandaja RMK on metsaseadusega moodustatud riigitulundusasutus, mille põhiülesanne on riigimetsa säästlik ja efektiivne majandamine. RMK  kasvatab metsauuendusmaterjali, korraldab metsatöid, tegeleb metsa ja puidu müügiga ning korraldab ulukihoolet. Lisaks loob RMK looduses liikumise ja metsapuhkuse võimalusi puhkealadel ning kujundab loodusteadlikkust. RMK majandada on umbes 40% Eesti metsadest.